ડૂબેલી કંપનીને બેઠી કરવાનું આત્મીયને અભિમાન હતું. ઇન્ડસ્ટ્રીમાં એનો રૂત્બો હતો. ઘણા કહેતા કે તું ખુદ આટલો હેન્ડસમ છે તો હીરો બની જાને… પણ આત્મીયને એવા અભરખા નહોતા. એને બદલે બડે બડે હીરો લોગ નિર્માતા તરીકે મારી શેહ-શરમ રાખે એ વધુ નશાપ્રેરક છે! આત્મીયને વૈભવ માણવો ગમતો. એની લાઇફસ્ટાઇલ લેવિસ હતી. હિરોઇનના મોહમાં ખુવાર થનારા પ્રોડ્યુસર્સના દાખલા જોઈ પરણ્યો, પણ નોનફિલ્મ બેકગ્રાઉન્ડ ધરાવતી માધુરીને. એ પણ કમ ખૂબસૂરત નહોતી. બેઉની જોડી સોહમણી લાગતી. ઘર-ફિલ્મનાં ખાતાં આત્મીયએ અળગાં રાખ્યાં હતાં, પતિની ફિતરત જાણી-સમજી ચૂકેલી માધુરીને નટીઓની અસલામતી કનડતી નહિ.